Man spring uit bewegende trok toe polisie hom jaagDie gekaapte vragmotor. Foto: SAPD ŉ Gekaapte vragmotor het Donderdag in stilstaande motors by ŉ motorhandelaar in Rustenburg ingeploeg nadat ŉ man daaruit gespring het in ŉ poging om die polisie te ontduik. Volgens die polisie in Noordwes is die vragmotor Woensdag in Hammanskraal, noord van Pretoria, gekaap. Die polisie en personeel van ŉ opsporingsmaatskappy het Donderdag die vragmotor in die dorp opgemerk en agternagesit. “Die 45-jarige man het besef hy word agtervolg. Hy het uit die bewegende vragmotor gespring en te voet probeer vlug,” het die polisie in ŉ verklaring gesê. “Die vragmotor het teen ŉ afdak en voertuie by die motorhandelaar gebots en tot stilstand gekom.” Die verdagte is agternagesit en aangekeer. Hy is in hegtenis geneem op aanklag van die besit van ŉ gekaapte vragmotor. Hy sal na verwagting Maandag in die Rustenburg-landdroshof verskyn.